b'\n_START_ARTICLE_\nVodnikova doma\xc4\x8dija\n_START_SECTION_\nZgodovina\n_START_PARAGRAPH_\nLeta 1730 je doma\xc4\x8dijo kupil Jurij Vodnikov, Valentinov stari o\xc4\x8de, po katerem je bila doma\xc4\x8dija poimenovana Pri \xc5\xbdibertu. Valentinovi star\xc5\xa1i so pri doma\xc4\x8diji postavili gostilno Pri kamnitni mizi. Doma\xc4\x8dija je bila v lasti Vodnikovih do leta 1864, ko jo je kupil Jakob Matjan; slednji je potem preimenoval gostilno v Pri Matjanu. Leta 1912 so doma\xc4\x8dijo in gostilno odkupil Anton Poga\xc4\x8dnik, ki je leta 1930 zaprl gostilno in obdr\xc5\xbeal le stanovanja. V lasti Poga\xc4\x8dnikovih je zgradba ostala do leta 1960, ko je bila nacionalizirana. Leta 1979 je zgradbo odkupila Ob\xc4\x8dina Ljubljana \xc5\xa0i\xc5\xa1ka, ki jo je obnovila. Leta 2001 je bila doma\xc4\x8dija razgla\xc5\xa1ena za kulturni spomenik lokalnega pomena._NEWLINE_V doma\xc4\x8diji je med letoma 1984 in 2008 deloval tudi "Pionirski oddelek Valentin Vodnik", dislocirana enota Knji\xc5\xbenice \xc5\xa0i\xc5\xa1ka; slednji je med letoma 1998 in 2008 deloval kot avdiovizualni oddelek knji\xc5\xbenice. Med bosansko vojno pa je v Vodnikovi doma\xc4\x8diji potekal tudi t. i. "Kulturni vikend otrok iz Bosne in Hercegovine", otro\xc5\xa1kih beguncev iz BiH._NEWLINE_Do leta 2012 je bila doma\xc4\x8dija v upravljanju KUD Vodnikova doma\xc4\x8dija (predsednica ga. Majda Leni\xc4\x8d).\n_START_SECTION_\nSedanjost in prihodnost\n_START_PARAGRAPH_\nAprila 2012 je doma\xc4\x8dijo s podpisom pogodbe v upravljanje prevzel zavod Hanna\'s atelje sonori\xc4\x8dnih umetnosti, ki ga vodi sodobna umetnica Hanna Preuss. Za\xc4\x8drtan program \xc2\xbbsonori\xc4\x8dnega\xc2\xab\xc2\xa0centra v nastajanju ponuja prireditve in delavnice uporabnikom vseh starosti, namenjene pa so tako ljubiteljskemu kot tudi bolj zahtevnemu ob\xc4\x8dinstvu. Posebna pozornost pa je namenjena vklju\xc4\x8devanju otrok, mladostnikov, upokojencev in okoli\xc5\xa1kih prebivalcev v ustvarjalne programe. Poleg tega se v doma\xc4\x8diji nahajajo \xc5\xa1e: stalni literarno-zgodovinski zbirki, Galerija Vodnikova doma\xc4\x8dija, Glasbena delavnica Vodnikova doma\xc4\x8dija in Sovretova likovna \xc5\xa1ola za otroke._NEWLINE_Upravljanje doma\xc4\x8dije je leta 2015 prevzel In\xc5\xa1titut za neprofitno komunikacijo Divja misel s Tino Popovi\xc4\x8d na \xc4\x8delu. Odtlej je doma\xc4\x8dija zasnovana kot hi\xc5\xa1a branja, pisanja in pripovedovanja. Med vidnej\xc5\xa1imi novostmi oz. projekti velja omeniti Vodnikovo spominsko sobo, hi\xc5\xa1no predstavo Ljubljanski vodnik na\xc5\xa1el Vodnika, ki jo je pripravil Andrej Rozman - Roza, nedeljski otro\xc5\xa1ki program Nedelce in decembrski sejem ilustracije.'